
VENDIM
Nr. 554, datë 31.7.2019

PËR KRIJIMIN, MËNYRËN E ORGANIZIMIT DHE TË FUNKSIONIMIT TË AGJENCISË KOMBËTARE TË PUNËSIMIT DHE AFTËSIVE

Në mbështetje të nenit 100 të Kushtetutës, të neneve 14, pika 3, dhe 15, pika 6, të ligjit nr. 15/2019, “Për nxitjen e punësimit”, të pikës 3, të nenit 9, të ligjit nr. 15/2017, “Për arsimin dhe formimin profesional në Republikën e Shqipërisë”, dhe të ligjit nr. 90/2012, “Për organizimin dhe funksionimin e administratës shtetërore”, me propozimin e ministrit të Financave dhe Ekonomisë, Këshilli i Ministrave

VENDOSI:

1. DISPOZITA TË PËRGJITHSHME
1. Krijimin dhe mënyrën e organizimit e të fuksionimit të Agjencisë Kombëtare të Punësimit dhe Aftësive (në vijim AKPA), si person juridik, publik, buxhetor, në varësi të ministrit përgjegjës për punësimin dhe zhvillimin e aftësive (në vijim ministri), me seli në Tiranë. AKPA-ja financohet nga buxheti i shtetit dhe burime të tjera të ligjshme, sipas legjislacionit në fuqi. 
2. AKPA-ja është tërësia e institucioneve administrative dhe ofruese të shërbimeve të punësimit, të vetëpunësimit dhe të arsimit e formimit profesional, pjesë integrale e sistemit të ministrisë përgjegjëse për punësimin dhe zhvillimin e aftësive.
3. Misioni i AKPA-së është të sigurojë përmbushjen e të drejtës së shtetasve shqiptarë, të huaj dhe pa shtetësi të huaj, që kanë përfituar statusin e refugjatit si dhe të azilkërkuesit në territorin e Republikës së Shqipërisë, për t’u trajtuar me shërbime dhe programe publike të punësimit, të vetëpunësimit dhe të kualifikimeve profesionale, me qëllim gjetjen e një pune të përshtatshme, brenda dhe jashtë vendit, si dhe ofrimin e këtyre shërbimeve.
4. AKPA-ja e shtrin veprimtarinë në të gjithë territorin e Republikës së Shqipërisë, në këto fusha përgjegjësie:
a) Punësimin dhe vetëpunësimin e shtetasve shqiptarë, të huaj dhe pa shtetësi në territorin e Republikës së Shqipërisë, sipas legjislacionit në fuqi për nxitjen e punësimit;
b) Arsimin dhe formimin profesional, sipas legjislacionit në fuqi për arsimin dhe formimin profesional.
II. PËRGJEGJËSITË FUNKSIONALE TË AGJENCISË KOMBËTARE TË PUNËSIMIT DHE AFTËSIVE
1. AKPA-ja ka përgjegjësi që:
a) të garantojë nivelin e cilësisë së shërbimeve të ofruara për punësimin, vetëpunësimin dhe arsimin e formimin profesional, nëpërmjet monitorimit dhe vlerësimit;
b) të organizojë punën për administrimin dhe zbatimin e programeve aktive e pasive të tregut të punës;
c) të organizojë punën për administrimin e ofruesve publikë të arsimit dhe formimit profesional (AFP), sipas legjislacionit në fuqi për arsimin dhe formimin profesional në Republikën e Shqipërisë;
ҫ) të organizojë punën për menaxhimin, ndjekjen dhe kontrollin e drejtorive rajonale, të zyrave vendore dhe të ofruesve publikë të arsimit e formimit profesional;
d) të sigurojë se funksionet e lidhura me planifikimin, zbatimin, kontabilitetin dhe raportimin financiar për drejtoritë rajonale, zyrat vendore dhe ofruesit publikë të arsimit dhe formimit profesional, kryhen në përputhje me legjislacionin në fuqi.
III. ORGANIZIMI DHE FUNKSIONIMI I AGJENCISË KOMBËTARE TË PUNËSIMIT DHE AFTËSIVE
1. AKPA-ja e shtrin veprimtarinë e saj në të gjithë territorin e Republikës së Shqipërisë. Ajo organizohet, si më poshtë vijon:
a) në nivel qendror, nëpërmjet drejtorisë qendrore; 
b) në nivel rajonal, nëpërmjet drejtorive rajonale;
c) në nivel vendor, nëpërmjet zyrave vendore.
2. Struktura dhe organika e AKPA-së, në nivel qendror dhe rajonal, miratohen me urdhër të Kryeministrit, sipas përcaktimeve të legjislacionit në fuqi për organizimin dhe funksionimin e administratës shtetërore. Struktura dhe organika e zyrave vendore dhe ofruesve të arsimit e formimit profesional miratohen nga ministri.
3. AKPA-ja drejtohet dhe përfaqësohet nga drejtori i Përgjithshëm, i cili organizon dhe drejton veprimtarinë e AKPA-së dhe përgjigjet përpara ministrit përgjegjës për punësimin dhe AFP-në.
[bookmark: _GoBack]4. Drejtoritë rajonale raportojnë te drejtori i Përgjithshëm i AKPA-së. Drejtoritë rajonale drejtohen nga drejtorët rajonalë.
5. Zyrat vendore janë të organizuara në nivel sektori dhe janë pjesë të strukturave të drejtorive rajonale.
6. Njësitë e drejtpërdrejta të ofrimit të shërbimeve krijohen dhe mbyllen me urdhër të ministrit përgjegjës për punësimin dhe zhvillimin e aftësive, sipas legjislacionit për organizimin dhe funksionimin e administratës publike.
7. Rregullorja për metodat e brendshme të punës dhe sjelljen e personelit të AKPA-së miratohet nga ministri, me propozimin e drejtorit të Përgjithshëm.
8. AKPA-ja, në nivel qendror, kryen detyrat, si më poshtë vijon: 
a) organizon dhe menaxhon drejtoritë rajonale dhe zyrat vendore të punësimit për garantimin e nivelit të cilësisë së shërbimeve të ofruara, për punëkërkuesit, të punësuarit që kërkojnë të ndryshojnë punë, personat me aftësi të kufizuara dhe grupet e veçanta dhe punëdhënësit;
b) në bashkëpunim me bizneset dhe aktorë të tjerë, administron dhe monitoron zbatimin me cilësi të programeve të nxitjes së punësimit si dhe bashkëpunon me aktorë të tretë për ofrimin dhe zbatimin me cilësi e në kohë të programeve të nxitjes së punësimit;
c) administron dhe monitoron procesin e zbatimit të programit të pagesës të të ardhurave nga papunësia, në zbatim të legjislacionit përkatës;
ç) analizon dhe vlerëson nevojat për burime të domosdoshme (burime njerëzore, financiare, objekte, pajisje, mekanizma financimi etj.) për ofrimin cilësor të programeve aktive dhe pasive të punësimit, si dhe të programeve të arsimit dhe formimit profesional nga ofruesit publikë;
d) planifikon organizimin dhe shtrirjen e shërbimeve të punësimit dhe të arsimit dhe formimit profesional, siguron dhe optimizion burimet për ofrimin e shërbimeve të punësimit dhe të AFP-së, si dhe planifikon buxhetin në terma afatshkurtër e afatmesëm për strukturat e varësisë;
dh) administron dhe monitoron veprimtarinë e ofruesve publikë të AFP-së dhe zbatimin nga ana e tyre të kurrikulave kombëtare dhe në nivel ofruesi të AFP-së;
e) bashkërendon me institucionet përgjegjëse në fushën e arsimit parauniversitar, me institucionin përgjegjës për arsimin, formimin profesional dhe kualifikimet, si dhe partnerët socialë, për të mbështetur ofrimin me cilësi të arsimit dhe formimit profesional nga ofruesit publikë;
ë) bashkëpunon me institucionin përgjegjës në fushën e licencimeve të biznesit për licencimin e ofruesve privatë të AFP-së dhe monitoron veprimtarinë e tyre, në përputhje me legjislacionin përkatës;
f) ndërton sistemin e menaxhimit të performancës bazuar në objektiva, si dhe zhvillon e monitoron sistemet e brendshme të vlerësimit në bazë të standardeve (benchmarking) për drejtoritë rajonale dhe zyrat vendore të punësimit e ofruesit e AFP-së;
g) monitoron zbatimin e standardeve të ofrimit të shërbimeve të punësimit dhe të ofruesve të formimit e arsimit profesional, si dhe propozon përmirësimet e sistemeve të informacionit;
gj) mbledh dhe analizon rregullisht informacion mbi dinamikat dhe tendencat e tregut të punës nëpërmjet strukturave të varësisë dhe studimeve specifike dhe e raporton në ministrinë përgjegjëse dhe/ose e shkëmben me institucionet e interesuara, publike apo private;
h) kryen hulumtime periodike në tregun e punës për mbledhjen e të dhënave për numrin e të punësuarve, për kushtet e punës, procesin e rekrutimit, mungesën e aftësive apo të nevojave për trajnim, sipas metodologjive kombëtare dhe ndërkombëtare, të testuara e të miratuara;
i) siguron mbledhjen, përpunimin dhe shpërndarjen e të dhënave statistikore nga ofruesit publikë të AFP-së, si dhe kryen rregullisht gjurmimin e të diplomuarve të AFP-së;
j) verifikon që funksionet e lidhura me planifikimin, zbatimin, kontabilitetin dhe raportimin financiar kryhen në përputhje me legjislacionin në fuqi; 
k) i propozon ministrisë përgjegjëse për çështjet e punësimit dhe AFP-në akte ligjore dhe nënligjore në fushën e programeve aktive të tregut të punës, si dhe në lidhje me administrimin e ofruesve publikë të AFP-së;
l) siguron dhe garanton dialogun social nëpërmjet funksionimit të partneriteteve me palët e treta, organizatat punëmarrëse dhe punëdhënëse, si dhe monitoron e siguron mbarëvajtjen e zyrave të pajtimit në çdo qark, sipas legjislacionit të punës në fuqi;
ll) siguron dhe garanton zbatimin e procesit e të procedurave në zbatim të legjislacionit për vullnetarizmin;
m) i propozon ministrisë përgjegjëse për çështjet e punësimit dhe zhvillimit të aftësive nevojat për ndryshime të kuadrit ligjor rregullator, sipas fushave të përgjegjësisë;
n) mban regjistrin me certifikatat përfundimtare dhe suplementet e certifikatave të lëshuara nga ofruesit e arsimit dhe formimit profesional; 
nj) kryen studime periodike për tregun e punës apo të një pjese të tij, në nivel kombëtar dhe rajonal;
o) kryen studime për gjurmimin e të diplomuarve të arsimit dhe formimit profesional;
p) ushtron kompetenca të parashikuara nga ky vendim dhe nga legjislacioni në fuqi.
9. Drejtoritë rajonale kryejnë detyrat, si më poshtë vijon:
a) Përgatisin planin e punësueshmërisë, në bazë të analizës së tregut rajonal dhe vendor të punës;
b) zbatojnë programet aktive të tregut të punës, në nivel rajoni; 
c) zbatojnë programe të mbështetjes me të ardhura nga papunësia;
ç) sigurojnë dhe shpërndajnë informacionin mbi tregun rajonal të punës; 
d) bashkëpunojnë me institucione dhe organizma të tjerë, që zbatojnë programe të ndryshme punësimi apo mbrojtjeje sociale;
dh) organizojnë punën dhe monitorojnë zbatimin e detyrave nga zyrat vendore;
e) identifikojnë nevojat për burime njerëzore, financiare, infrastrukturore etj. dhe i përcjellin pranë drejtorisë qendrore. 
ë) hartojnë projektbuxhetin e drejtorisë rajonale dhe e dërgojnë për miratim në AKPA;
f) zbatojnë programin financiar rajonal.
10. Zyrat vendore kryejnë detyrat, si më poshtë vijon: 
a) ofrojnë shërbime të punësimit për punëdhënësit dhe punëkërkuesit, duke përfshirë informacion rreth tregut rajonal dhe vendor të punës, profilizim të punëkërkuesit dhe referim në shërbimin e caktuar në bazë të nevojave, shërbimin e këshillimit, shërbime ndërmjetësimi, shërbimi orientimi në karrierë, shërbime të specializuara për personat me aftësi të kufizuara;
b) çdo detyrë tjetër të ngarkuar nga legjislacioni në fuqi. 
11. Marrëdhëniet e punës së drejtorit të Përgjithshëm dhe të nëpunësve në drejtorinë qendrore të AKPA-së rregullohen në bazë të dispozitave të legjislacionit për nëpunësin civil. Marrëdhëniet e punës së punonjësve administrativë në drejtorinë qendrore të AKPA-së rregullohen në bazë të dispozitave të Kodit të Punës.
12. Marrëdhëniet e punës, në nivel rajonal e vendor, si dhe ofruesit e arsimit e formimit profesional, rregullohen në bazë të dispozitave të Kodit të Punës. Rekrutimi i punonjësve bëhet nëpërmjet procedurave të konkurrimit të hapur, mbi bazën e rregullave të miratuara në rregulloren për metodat e brendshme të punës dhe për sjelljen e personelit të AKPA-së.
13. AKPA-ja ka stemën, logon dhe vulën zyrtare. Stema e drejtorisë qendrore ka shënimet “Republika e Shqipërisë, Ministria e (emri i ministrisë përgjegjëse), Agjencia Kombëtare e Punësimit dhe Aftësive”, në përputhje me përcaktimin e vendimit të Këshillit të Ministrave, për mënyrën e përdorimit të stemës së Republikës së Shqipërisë.
14. Drejtoritë rajonale, zyrat vendore dhe ofruesit e arsimit e formimit profesional kanë stemat, logot dhe vulat e tyre zyrtare. Stema e secilës drejtori rajonale, zyrë vendore dhe ofruesi të arsimit e formimit profesional ka shënimet “Republika e Shqipërisë, Ministria e (emri i ministrisë përgjegjëse), Agjencia Kombëtare e Punësimit dhe Aftësive, drejtoria rajonale/zyra vendore/ofruesi i arsimit dhe formimit profesional (emri i qarkut/qytetit, ku ka selinë), në përputhje me përcaktimet e vendimit të Këshillit të Ministrave, për mënyrën e përdorimit të stemës së Republikës së Shqipërisë.
15. Vula e AKPA-së e drejtorive rajonale, e zyrave vendore dhe e ofruesve të arsimit e formimit profesional ka elementet dhe formën e përcaktuar e vendimin e Këshillit të Ministrave, për rregullat e prodhimit, të administrimit, të kontrollit dhe të ruajtjes së vulave zyrtare. Vula prodhohet, administrohet dhe ruhet në përputhje me legjislacionin në fuqi.
IV. KËSHILLI KONSULTATIV PËR PUNËSIMIN DHE SEKRETARIATI TEKNIK
1. Këshilli Konsultativ për Punësimin kryen këshillime, merr vendime me konsensus dhe i bën rekomandimet përkatëse AKPA-së.
2. Këshilli Konsultativ për Punësimin, i cili ngrihet në zbatim të nenit 15, të ligjit nr. 15/2019, ka këto kompetenca: 
a) diskuton çështjet që lidhen me shërbimet e punësimit dhe programet e nxitjes së punësimit;
b) nxit bashkëpunimin efektiv ndërmjet organizatave të punëdhënësve dhe organizatave sindikale për çështjet e nxitjes së punësimit;
c) këshillon lidhur me mënyrën e përdorimit të Fondit Social të Punësimit, sipas parashikimeve të këtij ligji. 
3. Ministri, si kryetar i KKP-së, e kryeson vetë këshillin dhe, në mungesë të tij, mund të autorizojë shprehimisht zëvendësministrin për kryesimin e mbledhjeve të tij.
4. Kryetari i Këshillit:
a) thërret mbledhjet dhe i drejton ato;
b) cakton rendin e ditës, drejton diskutimet, bashkërendon punën.
5. Këshilli funksionon, si më poshtë vijon:
a) mblidhet mbi bazën e një kalendari, por jo më pak se një herë në katër muaj;
b) kryetari vendos për datën dhe kohën e mbledhjeve të radhës, përveç rasteve kur vetë Këshilli ka vendosur ndryshe;
c) çdo ndryshim në datën dhe kohën e vendosur për mbledhjet i njoftohet çdo anëtari, në mënyrë që të njihet me këto ndryshime;
ç) mbledhjet bëhen nëse në to janë të pranishëm të paktën gjysma e anëtarëve të Këshillit.
6. Këshilli mund të propozojë:
a) hartimin dhe zbatimin e politikave, të strategjive dhe të programeve kombëtare për nxitjen e punësimit dhe uljen e papunësisë e përgatitjen e akteve nënligjore;
b) përmirësimin e sistemit të punësimit dhe të zhvillimit të aftësive në përputhje me zhvillimet e sektorëve të ekonomisë dhe interesat e tregut të punës;
c) standardet për vlerësimin e cilësisë së programeve të nxitjes së punësimit;
ç) zhvillimin e politikave dhe të programeve të veçanta, të kërkuara nga ministrat përgjegjës;
dh) bashkëpunimin me organet shtetërore dhe aktorët e interesuar, informimin e tyre dhe koordinimin e iniciativave të përbashkëta.
7. Funksionimi i Këshillit mbështetet nga sekretariati teknik, i cili përbëhet nga dy punonjës të AKPA-së.
8. Sekretariati teknik bashkërendon veprimtarinë e Këshillit dhe kryen këto detyra:
a) organizon mbledhjet e Këshillit dhe krijon kushtet e nevojshme për zhvillimin e tyre;
b) komunikon me kryetarin e radhës dhe me anëtarët e Këshillit në lidhje me rendin e ditës, datën, orën dhe vendin e mbledhjes së Këshillit;
c) shpërndan dokumentacionin e mbledhjes dhe informacione të tjera tek anëtarët e Këshillit;
ç) mban minutat e mbledhjeve të Këshillit;
d) arkivon dokumentacionin e mbledhjeve të Këshillit.
9. Mënyra e organizimit dhe përgatitja e dokumentacionit të mbledhjeve të Këshillit Kombëtar të Punës përcaktohen në rregulloren e brendshme të miratuar prej tij.
V. DISPOZITA KALIMTARE DHE TË FUNDIT
1. Ngarkohet Ministria e Financave dhe Ekonomisë që, brenda 1 (një) muaji hyrja në fuqi të këtij vendimi:
a) të fillojë procedurën për propozimin e strukturës dhe të organikës së drejtorisë qendrore dhe rajonale/vendore të AKPA-së;
b) të përgatisë strukturën dhe organikën e ofruesve të arsimit dhe formimit profesional dhe t’i miratojë ato pas miratimit të strukturës dhe të organikës së drejtorisë qendrore e drejtorive rajonale;
c) të marrë masat dhe të kryejë veprimet e nevojshme për rishpërndarjen e mjediseve të punës ekzistuese të Shërbimit Kombëtar të Punësimit si dhe për fondet buxhetore të AKPA-së, për vitin 2019.
2. Brenda 3 (tre) muajve nga emërimi, drejtori i Përgjithshëm i AKPA-së duhet të hartojë rregulloren për metodat e brendshme të punës dhe sjelljen e personelit.
3. Deri në fillimin e funksionimit të plotë të AKPA-së, sipas këtij vendimi, Shërbimi Kombëtar i Punësimit dhe strukturat përgjegjëse për menaxhimin e ofruesve të AFP-së vazhdojnë funksionimin e tyre në përputhje me strukturat dhe organikat aktualisht në fuqi.
4. Të gjitha të drejtat, detyrimet, buxheti, si dhe dokumentacioni administrativ e financiar i Shërbimit Kombëtar të Punësimit, si dhe buxheti e dokumentacioni administrativ e financiar i menaxhimit të ofruesve publikë të AFP-së i transferohen AKPA-së, pas ngritjes së saj.
5. Për nëpunësit civilë të Drejtorisë së Përgjithshme së Shërbimit Kombëtar të Punësimit zbatohen dispozitat e legjislacionit për nëpunësin civil, në rastin e mbylljes dhe të ristrukturimit të institucionit. Për punonjësit administrativë dhe punonjësit e tjerë të strukturave aktuale zbatohen dispozitat e Kodit të Punës.
6. Detajimi i numrit të punonjësve, i fondeve të buxhetit të miratuar dhe transferimi i aktiveve të qëndrueshme realizohen në përputhje me ligjin nr. 9936, datë 20.6.2008, “Për menaxhimin e sistemi buxhetor në Republikën e Shqipërisë”, të ndryshuar, dhe udhëzimeve standarde të ministrit përgjegjës për financat.
7. Efektet financiare, që rrjedhin nga zbatimi i këtij vendimi, të përballohen nga buxheti i shtetit, nëpërmjet Ministrisë së Financave dhe Ekonomisë.
8. Vendimi nr. 42, datë 17.1.1998, i Këshillit të Ministrave, “Për miratimin e statutit të Shërbimit Kombëtar të Punësimit”, të ndryshuar, shfuqizohet.
9. Ngarkohen Ministria e Financave dhe Ekonomisë dhe Departamenti i Administratës Publike për zbatimin e këtij vendimi. 
Ky vendim hyn në fuqi pas botimit në Fletoren Zyrtare. 
 
KRYEMINISTËR
Edi Rama

